b"\n_START_ARTICLE_\nLibocedres de Les III\n_START_SECTION_\nEntorn\n_START_PARAGRAPH_\nSe situa en una antiga zona enjardinada dels banys termals del poble, just al costat del riu Garona. Els libocedres configuren un passeig de dimensions monumentals i en constitueixen l'eix central, per\xc3\xb2 tamb\xc3\xa9 hi trobem p\xc3\xadcees (3,37 m de volta de can\xc3\xb3, la m\xc3\xa9s gruixuda) i pl\xc3\xa0tans (3,46 m de volta de can\xc3\xb3) bastant grans i alts. Trobem altres plantes al jard\xc3\xad i a les proximitats, com ara freixe de fulla gran, perer, ar\xc3\xa7 blanc, pomera, til\xc2\xb7ler, pi pinyer, tuia, sa\xc3\xbcquer, mirabol\xc3\xa0 roig, rob\xc3\xadnia, boix, fot\xc3\xadnia, roser, budleia, parra verge, heura, cany\xc3\xads, dent de lle\xc3\xb3, llapassa, tomaquera del diable, amarant, ortiga, llets\xc3\xb3 i margaridoia. Els animals m\xc3\xa9s comuns a la zona s\xc3\xb3n la truita de riu, l'\xc3\xa0nec collverd, la cuereta groga, l'oreneta cuablanca i el bernat pescaire.\n_START_SECTION_\nAspecte general\n_START_PARAGRAPH_\nEn general, es troben en molt bon estat. Un dels libocedres va ser tallat fa uns anys, per\xc3\xb2 la resta t\xc3\xa9 molt bona pres\xc3\xa8ncia i no sembla patir cap mancan\xc3\xa7a. Les p\xc3\xadcees, en canvi, es veuen una mica m\xc3\xa9s malmeses, amb certs d\xc3\xa8ficits i dificultats de creixement i, en general, certament empobrides.\n_START_SECTION_\nAcc\xc3\xa9s\n_START_PARAGRAPH_\nDes de Viella (N-230) hem d'anar fins al poble de Les. Un cop all\xc3\xa0, ens dirigim als banys i veurem, just al costat del riu Garona, els enormes libocedres i la resta del jard\xc3\xad. GPS 31T 0312650 4742137."